Bekende mediaman by huis doodgeskietGordon en Sonja Patterson: Foto: Facebook Gordon Patterson, ŉ bekende mediastrateeg, is Donderdagaand by sy huis in Randburg, Johannesburg, doodgeskiet. Kapt. Tsekiso Mofokeng, provinsiale polisiewoordvoerder van Gauteng, het gesê twee gewapende verdagtes het Patterson omstreeks 20:00 in die oprit na sy huis oorval in ŉ poging om sy voertuig te kaap. “ŉ Stoeiery het tussen hom en ŉ verdagte uitgebreek waartydens ŉ skoot afgegaan het. Hy is in sy onderlyf getref,” het Mofokeng gesê. Die polisie ondersoek ŉ saak van moord en ŉ kapingspoging. Niemand is nog in verband met die voorval in hegtenis geneem nie. Boodskappe van medelye en huldeblyke stroom in op sosiale media van onder andere verskeie bekendes in die mediakringe. #GordonPatterson was teen Vrydagmiddag een van die gewildste toptien-onderwerpe.